Vroulike sagte pienk grimering | rooi rose Vroulike sagte pienk grimering | rooi rose
Sagte pienk lippe en oogomlyner is 'n wenkombinasie: dis 'n veilige opsie vir 'n klassieke voorkoms of dit kan meer gewaagd wees soos by die afgelope Chanel Somer/Lente 2016 Haute Couture-vertoning in Parys. Deur: Suzanne Kotzé. Foto Chanel
Die internet het omtrent gegons oor Chanel se jongste Lente/Somer 2016 Haute Couture-vertoning in Parys. Daar word verwys na Chanel se "doll house"-vertoning omdat die modelle popmooi gelyk het en ook uit 'n lewensgrote pophuis geklim het! Dramatiese oogomlyner bo en ander die oë is gebruik. Hierdie voorkoms is vreeslik mooi, maar dalk 'n bietjie gewaagd vir die meeste van ons.
Fotograaf: Kristina Stojiljkovic; grimering: Cheryl Parker, model: Emma van Outlaws.
Oogomlyner en sagte pienk lippe
Hierdie voorkoms is dalk meer drabaar vir die van ons wat nie in pophuise bly en op loopplanke loop nie.
Op hierdie foto het ons 'n moderne kat-oog voorkoms geskep deur oogomlyner bo en onder die oog te gebruik. As jy 'n stabiele hand het en goed is met vloeibare oogomlyner, kan jy dit gebruik. Anders is 'n oogpotlood 'n veiliger opsie. Begin by die binnehoek van jou boonste ooglid en trek die lyn uitwaarts en doen dieselfde met die onderste lid. Laat die twee lyne by die buitehoeke ontmoet.
Wenke vir oogomlyner
• Kyk altyd af wanneer jy jou boonste omlyner aanwend.
• Rus jou hand op 'n stabiele oppervlak.
• As jou vel nie baie ferm rondom jou oogarea is nie, lig jou wenkbrou effens met jou ander hand se vingers om die lyn stywer te trek.
• As jy 'n fout gemaak het, wag tot dit droog is, doop 'n oorstokkie in grimeerverwyderaar en begin weer.
• Moet nooit vloeibare omlyner gebruik as jy haastig is nie!
• As jy 'n kat-oog voorkoms wil skep en haastig is, kies eerder 'n potlood en smeer (smudge) dit 'n bietjie sodat dit lyk asof jy dit met opset gedoen het.
Sagte pienk lippe
'n Mooi en natuurlike pasmaat vir die voorkoms. Vir 'n meer dramaties voorkoms kan jy effens helderder gaan, maar ons verkies natuurlike pienk skakerings.
wenkegrimeringSuzanne Kotzéoogomlynerlipstiffiebeautychanelwinter trendsKat-oog Grimeringsagte pienk lippe